Document ID: 32004D0747

32004D0747
L 329/14
JURNALUL OFÍCIAL AL UNIUNII EUROPENE
DECIZIA COMISIEI
din 26 octombrie 2004
de stabilire a normelor de aplicare a Directivei 93/25/CEE a Consiliului privind anchetele statistice care trebuie efectuate în domeniul producției de ovine și caprine
[notificată cu numărul C(2004) 4092]
(Text cu relevanță pentru SEE)
(2004/747/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 93/25/CEE a Consiliului din 1 iunie 1993 privind anchetele statistice care trebuie efectuate în domeniul producției de ovine și caprine (1), în special articolul 2 alineatul (2), articolul 3 alineatele (2) și (3), articolul 7 și articolul 13 alineatul (3),
întrucât:
(1)
Pentru efectuarea anchetelor menționate de Directiva 93/25/CEE, sunt necesare definiții precise. În acest scop trebuie stabilite exploatațiile agricole care intră în sfera anchetei. De asemenea, trebuie stabilite în mod precis diferitele categorii pentru defalcarea rezultatelor anchetei, precum și clasele de mărime a efectivelor și subdiviziunile teritoriale pe baza cărora statele membre centralizează rezultatele anchetelor statistice pe care le efectuează periodic. În vederea stabilirii statisticilor abatorizărilor, este necesară o definiție unică a greutății în carcasă.
(2)
Ca urmare a aderării Republicii Cehe, a Estoniei, a Ciprului, a Letoniei, a Lituaniei, a Ungariei, a Maltei, a Poloniei, a Sloveniei și a Slovaciei, este necesar să se facă anumite adaptări tehnice.
(3)
Regulamentul (CE) nr. 1059/2003 al Parlamentului European și al Consiliului (2) stabilește un nomenclator comun al unităților teritoriale de statistică (NUTS) pentru statele membre; în consecință, este necesară înlocuirea nivelelor regionale definite anterior cu noul nomenclator NUTS.
(4)
Ar trebui abrogată Decizia 2003/597/CE a Comisiei din 4 august 2003 de stabilire a dispozițiilor de aplicare ale Directivei 93/25/CEE a Consiliului privind anchetele statistice care trebuie efectuate în domeniul producției de ovine și caprine (3).
(5)
Prezenta decizie este conformă cu avizul Comitetului permanent pentru statistică agricolă,
ADOPTĂ PREZENTA DECIZIE:
Articolul 1
(1) O exploatație agricolă în sensul articolului 2 alineatul (2) din Directiva 93/25/CEE este o unitate tehnico-economică supusă unei gestionări unice și care produce produse agricole.
(2) Ancheta menționată la articolul 1 alineatul (1) din Directiva 93/25/CEE vizează:
(a)
exploatațiile agricole a căror suprafață agricolă utilizată este egală sau mai mare de un hectar;
(b)
exploatațiile a căror suprafață agricolă utilizată este mai mică de un hectar, în cazul în care produc, într-o anumită măsură, pentru vânzare sau în cazul în care unitatea lor de producție depășește anumite praguri fizice.
(3) Statele membre care doresc să utilizeze pentru anchetele lor un alt prag se angajează să fixeze acest prag, astfel încât să fie excluse numai cele mai mici exploatații a căror contribuție la marja brută standard - în sensul Deciziei 85/377/CEE a Comisiei (4) - a statului membru respectiv este în general de cel mult 1 %.
Articolul 2
Definițiile categoriilor de ovine și caprine menționate la articolul 3 alineatul (1) și la articolul 13 alineatul (2) din Directiva 93/25/CEE sunt prevăzute de anexa I la prezenta decizie.
Articolul 3
Pentru subdiviziunile teritoriale menționate la articolul 7 alineatul (1) din Directiva 93/25/CEE, statele membre respectă nivelul nomenclatorului comun al unităților teritoriale de statistică (NUTS) prevăzut la anexa II la prezenta decizie.
Statele membre sunt scutite de obligația de a centraliza rezultate pentru regiunile al căror efectiv de animale este mai mic de 1 % din efectivul național de animale.
Articolul 4
Clasele de mărime ale efectivelor menționate la articolul 10 alineatul (1) din Directiva 93/25/CEE sunt prevăzute în anexa III la prezenta decizie.
Articolul 5
Greutatea în carcasă menționată la articolul 13 alineatul (1) din Directiva 93/25/CEE este greutatea la rece a corpului animalului sacrificat după sângerare, jupuire și eviscerare și după ablația capului (secționat la nivelul articulației atlanto-occipitale), picioarelor (secționate la nivelul articulațiilor carpo-metacarpiene sau tarso-metatarsiene), cozii (secționate între a șasea și a șaptea vertebră caudală), ugerului și organelor genitale.
Rinichii și grăsimile perirenale sunt incluse în carcasă.
Articolul 6
Decizia 2003/597/CE se abrogă.
Trimiterile la decizia abrogată se interpretează ca trimiteri la prezenta decizie.
Articolul 7
Prezenta decizie se adresează statelor membre.
Adoptată la Bruxelles, 26 octombrie 2004.

Labels: 17
19
10
6
15